ועדת החינוך, התרבות והספורט, כנסת 20, פרוטוקול מספר 73, 2015-11-02 12:30

יעקב מרגי: שלום לכולם.

יעקב מרגי: אני מתכבד לפתוח את ישיבת ועדת החינוך, התרבות והספורט של הכנסת, 2 בנובמבר 2015, כ' בחשוון תשע"ו, הנושא תופעת ההימורים בקרב בני הנוער: 'פיס', 'טוטו', 'וינר', הימורים בלתי חוקיים ועוד – אכיפה וחקיקה.

יעקב מרגי: איזה כותרת, איזה יומרה.

יעקב מרגי: אפשר לומר שזה דיון המשך לדיון שהיה קודם, בעקבות הצעתם של מספר חברי כנסת.

יעקב מרגי: בדיון הקודם התייחסנו להתמכרות בני הנוער להימורים ולהגרלות הווינר.

יעקב מרגי: הדיון היום יתמקד יותר בנושא האכיפה שכנגד ההימורים הבלתי חוקיים וכן שינוי במגמות השיווק של הפיס ושל הטוטו, קרי, לפני שתיכנסו לבהלה, יותר פרסום ערכי על מה שעושים עם הכסף שנכנס, פחות שיווק מסלולי הימור.

יעקב מרגי: אתם יודעים, פעם, חבר הכנסת אלי כהן, היה דיון בקדנציה הקודמת שנמשך לקדנציה הנוכחית, אותו חוק של חברות מימוש זכויות, חוק של מיקי רוזנטל.

יעקב מרגי: דיברנו על כך שיש לחברות מימוש זכויות שיווק אגרסיבי, ואמרתי באחד הדיונים 'תאמינו לי, כל פעם שהייתי נכנס לעשות שאילתה, עולה לי לבנת פורן, שכבר שכנעה אותי להיות חולה סוכרת', שכנעה אותי שכדאי לי להיות חולה סוכרת, מרוב ההכנסות הצפויות לי.

<קריאה: אתה לא חולה סוכרת.

יעקב מרגי: עוד לא, מי יודע מה יהיה בעתיד.

יעקב מרגי: שלא יתפסו אותי על שקר, הצהרה כוזבת.

יעקב מרגי: משם אני בא, רבותיי.

יעקב מרגי: אתם יודעים כמה אנשים חולמים על אראלה שתבוא להם בטלפון, לא בחלום?

יעקב מרגי: הכותרת היא התמכרות, אף אחד לא רוצה להרים יד או לכפור בערך של הסדרת ההימורים בחברה מתוקנת, אני חושב שזה דבר חשוב, כי אי אפשר בלי זה, כי אם לא יהיה חוקי יהיה בלתי חוקי, אנחנו יודעים שעם החוקי יש בלתי חוקי.

יעקב מרגי: אנחנו חוששים למי שנמצא על הגדר, לפני שהוא נופל להימורים כפייתיים.

יעקב מרגי: בדרך כלל אלה אותם אנשים עם פת הלחם האחרונה שלהם, עם האגורה האחרונה.

יעקב מרגי: לכן הדיון הזה חוזר בתדירות יותר גבוהה, כי אני חושב שלא מיצינו בדיון הקודם את סוגיית ההימורים הבלתי חוקיים, ובצדק ארגוני המועצה וגם הטוטו והפיס וכל מי שנכח הרגיש שנעשה כאילו עוול, כאילו הטענה באה דווקא כלפי אלה שמוסדרים בחוק.

יעקב מרגי: אז הנה, אנחנו באים להשלים את החסר ואנחנו רוצים לשמוע.

יעקב מרגי: אני רואה את משטרת ישראל, משרד האוצר נמצא?

<אלון מורגנשטיין: נמצא, נציג חשב כללי.

יעקב מרגי: אז אנחנו נפתח את הדיון דווקא עם המועצה להסדר הימורים בספורט, שיאמרו לנו איך הם מתמודדים עם הסוגיה של הימורים בלתי חוקיים ואם יש להם הצעות לפתרון או הצעות ליישום על ידי מאן דהו בזרועות השלטון.

יעקב מרגי: בבקשה, המועצה להסדר ההימורים בספורט.

יעקב מרגי: אין בעיה, השלישי יכריע ביניהם, אם השניים לא רוצים לדבר יש לי מי שידבר.

יעקב מרגי: בדרך כלל פה בוועדה מתלוננים שלא נותנים להם לדבר.

<יאיר שילה: אדוני שואל רק בהקשר של ההתמודדות עם ההימורים הבלתי חוקיים?

יעקב מרגי: כרגע כן.

<יאיר שילה: ברמת העיקרון גם למועצה להסדר ההימורים בספורט וגם למפעל הפיס כשלעצמם אין אמצעים ויכולות להתמודד עם ההימורים הבלתי חוקיים.

<יאיר שילה: היו מקרים שגם מפעל הפיס בנפרד וגם הטוטו בנפרד ניסו לפנות לבית משפט נגד הימורים לא חוקיים.

יעקב מרגי: רגע, לפני כן, מאחר שלא עובר לי ליד האוזן, כשטוטו ופיס אומרים שאין להם אמצעים, תסביר לאיזה אמצעים כבודו מתכוון.

<יאיר שילה: היו שני מקרים שבכל אחד בנפרד מפעל הפיס תבע גוף שנקרא לוטונט של הימורים לא חוקיים והמועצה להסדר הימורים בספורט, הטוטו, תבעה גוף שקרא לעצמו טוטו זהב.

<יאיר שילה: ניסינו במסלול האזרחי גם להוציא צווי מניעה וגם לקחת לאנשים האלה את הכסף.

<יאיר שילה: בית המשפט העליון, בשני פסקי דין בנושא הזה קבע שבעצם אין לנו סמכות ואין לנו יכולת אכיפה בנושא הזה.

<יאיר שילה: אז מי שרוצה לתת לנו כלים אזרחיים, אני מדבר על כלים - - -

יעקב מרגי: מתי זה היה?

<יאיר שילה: זה היה לפני שנים.

יעקב מרגי: מה זה שנים?

<יאיר שילה: ב-2005 כמדומני, אני לא רוצה - - -

יעקב מרגי: ומאז נעשה ניסיון להביא את הממשלה בחקיקה ממשלתית ואת הכנסת בחקיקה פרטית, היו ניסיונות?

יעקב מרגי: או שבלעתם את זה ו - - -

<מירב ברנדפלד: לאחרונה יצא מסמך - - -

יעקב מרגי: אני אתן לך את רשות הדיבור ותוכלי לסייע בידו.

<יאיר שילה: אני לא יודע על יוזמות שהגיעו לכלל הצעת חוק ספציפית בנושא הזה.

יעקב מרגי: אם לא עשיתם אז אין.

<יאיר שילה: אנחנו היינו מעורבים בהצעות חוק ועכשיו אני מדבר על המישור השני של הדברים.

<יאיר שילה: הנושא הזה כן עלה כמה פעמים גם סביב השולחן פה, זאת אומרת השולחנות פה בכנסת, וזה ביחס לאמצעי האכיפה של המשטרה.

<יאיר שילה: אחת מנקודות התורפה קשורה כמובן להימורים באינטרנט.

<יאיר שילה: אני ניסחתי הצעת חוק בזמנו שתאפשר למשטרה, כמו שהיא מוסמכת לסגור מקום פיזי שיש בו הימורים, שהיא תהיה מוסמכת להוציא צו סגירה לשרתי האינטרנט, למפעילות האינטרנט, כדי למנוע את ההימורים האלה.

<יאיר שילה: בזמנו החוק לא קודם כי משרד המשפטים היה בדעה שיש סמכות כזו בלאו הכי למשטרה לפי החוק הנוכחי, כך הם פירשו את החוק.

<יאיר שילה: באמת בית המשפט המחוזי קיבל בשני המקרים את עמדת המשטרה בנושא הזה, אבל למרבה הצער בית המשפט העליון לא מזמן הפך את זה.

<יאיר שילה: נכון להיום מבחינה זו המשטרה לא יכולה לבוא ולהגיד לספקיות האינטרנט 'תסגרו את המקום הזה'.

<יאיר שילה: מעבר לכך, בכל מה שנוגע לאמצעי האכיפה היותר סטנדרטיים הנושא עלה לדיונים פה ואצל מבקר המדינה בדוחות של מבקר המדינה לא פעם ולא פעמיים במחקרים של מרכז המחקר והמידע של הכנסת, למשל מצאנו אחד, אגב הנושא השל הקזינו למשל - - -

יעקב מרגי: השם שלכם, בהגדרה, המועצה להסדר ההימורים בספורט, אתם צריכים להיות בעלי העניין מספר אחד.

<יאיר שילה: לגמרי.

יעקב מרגי: אם אתם לא הובלתם שום מהלך בסוגיה הזאת - - - מה עשה משרד מבקר המדינה, מה עשה זה, לא יהיה.

יעקב מרגי: נראה לי פה זה חדלות מעש בתחום הזה של ההימורים הבלתי חוקיים.

<איציק לארי: אדוני היושב ראש, אנחנו כן הובלנו.

<איציק לארי: אני אשמח גם שחברתי ממפעל הפיס תוסיף.

יעקב מרגי: אנחנו לא נפסח על אף אחד, אל תדאג.

<איציק לארי: הוקמה ועדה, משרד הספורט הקים ועדה בראשות דוד צור, חבר הכנסת לשעבר, עוד לפני שהוא היה חבר כנסת, והוועדה הזו המליצה על הקמת יחידה משטרתית שתילחם בהימורים הבלתי חוקיים.

<איציק לארי: ביקשו מאיתנו וממפעל הפיס לממן את הקמת היחידה הזו ואנחנו הבענו את הסכמתנו לממן את היחידה הזו, יחידה משטרתית שכל תפקידה הוא להילחם בהימורים הבלתי חוקיים וכל התופעות הנלוות לכך.

<איציק לארי: אנחנו הבענו את הסכמתנו.

<איציק לארי: מעבר לכך, אין בידינו כלים, כגוף סטטוטורי, וגם למפעל הפיס, להילחם בתופעה הזו.

<איציק לארי: אין לנו אמצעי אכיפה - - -

יעקב מרגי: מה עלה בגורלה של אותה יחידה?

יעקב מרגי: הסיחו את דעתי באותו רגע.

<איציק לארי: היא לא קמה עדיין.

יעקב מרגי: זה עדיין או לא תקום?

<איציק לארי: זו שאלה שלא צריך להפנות אליי.

יעקב מרגי: אוקיי.

יעקב מרגי: יש לך עוד מה להוסיף, איציק?

<איציק לארי: לא.

יעקב מרגי: מפעל הפיס, מאמצים להתמודדות עם ההימורים הבלתי חוקיים.

יעקב מרגי: זה שאתם בונים מעונות ועוזרים במרכזי פיס ואשכולות פיס - - -

<מירב ברנדפלד: שמי מירב ברנדפלד ואני מנהלת הרגולציה במפעל הפיס.

<מירב ברנדפלד: קודם כל אני אתחיל ואעדכן שיש מכתב שיצא מאת היועץ המשפטי לממשלה אחרי עבודה, גם שלנו וגם של משרד האוצר, בהקשר לכל המועדונים הלא חוקיים שפועלים, שבו הוא בא ואומר שהפעילות שלהם היא לא חוקית ושצריך להסדיר אותה.

<מירב ברנדפלד: זה אחרי הרבה פעילות שגם הפיס, גם משרד האוצר, משרד המשפטים ועוד גורמים עשינו כדי לקדם את זה ובאמת יש את המכתב הזה, שזה איזה שהיא התחלה, אבל זה יצריך כנראה חקיקה כדי להפסיק את הפעילות - - -

יעקב מרגי: מתי יצא המכתב הזה?

<מירב ברנדפלד: לפי דעתי בספטמבר.

<מירב ברנדפלד: ממש לאחרונה.

יעקב מרגי: תוכלו להעביר לנו את אותו מכתב?

<מירב ברנדפלד: כן, בוודאי.

<מירב ברנדפלד: זו התחלה של איזה שהיא התנהלות שמבחינתנו היא חיובית, אבל לא די בה.

<מירב ברנדפלד: אני רוצה להצטרף ולומר שבאמת הייתה הצעה להקים ועדה משותפת של המועצה, של מפעל הפיס, של המשטרה, שלא צלחה, אנחנו בכל מקרה נהיה שמחים להצטרף לפעילות כזאת.

<מירב ברנדפלד: מבחינתנו, מעבר לכך בשטח אנחנו מפעילים מערכי בקרה מאוד מאוד מפותחים, משקיעים הרבה מאוד בבקרה, בפיקוח, באכיפה, לעיתים באופן נקודתי אנחנו גם יוצרים שיתופי פעולה עם הרשויות אבל זה מאוד נקודתי ומאוד בקטן, זה לא משהו שיכול להשפיע על כל התופעה של ההימורים הלא חוקיים, שהיא, כמו שנאמר פה גם בדיון הקודם, יותר מפי שניים מהשוק החוקי המוסדר.

<מירב ברנדפלד: חשוב לי לומר שההתנהלות של מפעל הפיס היא מאוד מוסדרת, מאוד מפוקחת ועושה המון המון - - -

יעקב מרגי: את יודעת איפה הבעיה שלי עם מפעל הפיס ועם המועצה?

יעקב מרגי: אתם פועלים כמו המים, הולכים למקומות הנמוכים, לאיפה שקל לכם, ואיפה קל לכם?

יעקב מרגי: לנסות לגרד ממני עוד ועוד הגרלה ועוד הגרלה.

יעקב מרגי: אם את אומרת, בעצמך את אומרת, שהשוק הבלתי חוקי הוא פי שניים מההימורים המוסדרים והחוקיים, שם עיקר המאמץ, למה עליי?

יעקב מרגי: למה לאזרח שממילא הוא לא יודע לקבל החלטות נכונות בחיים שלו, גם להפיל אותו עוד יותר להתמכרות בהימורים?

יעקב מרגי: הפעולות שלכם ברוכות, אבל כשאני רואה מצד אחד שיווק אגרסיבי מפה וחדלות מעש פה, יש לי מה לומר.

יעקב מרגי: כאן אני, כנבחר ציבור, יש לי מה לומר.

יעקב מרגי: סיימי, אני רוצה לתת לחברי הכנסת לדבר.

<מירב ברנדפלד: אני אחזור ואומר שאני חושבת שמפעל הפיס נוקט בהרבה מאוד פעולות, גם בנושא של התמכרויות ומנהל את הסיכון הזה בצורה מאוד אחראית.

<מירב ברנדפלד: אנחנו משקיעים הרבה מאוד במחקר כדי להבין תופעות.

<מירב ברנדפלד: לאחרונה הוצאנו עלוני הסברה מאוד מפורטים עם מידע מעודכן אחרי שעשינו גם בדיקות בעולם לגבי שיטות, הוצאנו אותם גם בשפה העברית וגם בשפה הערבית.

<מירב ברנדפלד: אנחנו מעבירים מערכי הדרכה לכל רשת ההפצה שלנו, לכל הזכיינים.

<מירב ברנדפלד: אנחנו עושים הרבה מאוד פעילות בהקשר הזה של מניעה של התמכרויות והסברה על מנת שאנשים יבינו את הסיכון.

יעקב מרגי: חבר הכנסת מכלוף מיקי זוהר, יו"ר ועדת משנה של ועדת החינוך, התרבות והספורט לכל נושא הספורט.

יעקב מרגי: אנחנו מחכים שהדיונים על חוק ההסדרים והדיונים המרתוניים בוועדת הכספים יסתיימו כדי שהוא ייתן את מרב תשומת הלב לספורט.

מכלוף מיקי זוהר: ראשית, אדוני היושב ראש, אני מודה לך על האמון שאתה נותן בי בטיפול בנושאים הספורטיביים ואני מעריך את זה מאוד, הקשר שיש בינינו הוא קשר הדוק והוא גם יימשך כך לאורך כל הדרך.

מכלוף מיקי זוהר: ברכות גם על עבודתך בכל הנושאים הללו, גם בנושא הספורט כמובן, שאתה עוסק בו המון.

מכלוף מיקי זוהר: בנושא הספציפי שאנחנו דנים עליו, אני חושב שהפתרון היחידי הוא פתרון אכיפתי.

מכלוף מיקי זוהר: זה אומר שצריך להיות גוף ששייך דווקא לגופים שמייצרים את המוצר, אם זה הטוטו וינר או אם זה הפיס, שהוא יהיה גוף אכיפתי, שיברר בין התחנות מי מוכר כרטיסי הגרלה או מאפשר לאנשים לשלוח טפסי הגרלה כשהם מתחת לגיל 18 וכל מי שייתפס בשטח עושה את הפעולה הזאת או מאפשר את הפעולה האסורה הזו, צריך לקחת לו את הרישיון לתקופה ארוכה באופן כזה שהוא לא יוכל להפעיל יותר את התחנה שלו וזה הפתרון.

מכלוף מיקי זוהר: למה?

מכלוף מיקי זוהר: כי בסוף זה מתחיל ונגמר בהחלטה של אותו מוכר שיושב בחנות מסוימת ברחבי הארץ, האם הוא עובר על החוק או לא, כשאתה מפעיל עליו סנקציה כלכלית, שזה מרכז חייו - - -

יעקב מרגי: מעט מאוד נמצאים בתחנות מכירה, שם יש להם אמצעי אכיפה, אין להם בעיה.

יעקב מרגי: בתחנות מכירה, כשמישהו עוסק גם במסלול לא חוקי, יש לו את הסנקציה.

מכלוף מיקי זוהר: לא, אני מתכוון לזה שהוא ימכור לילד קטין.

מכלוף מיקי זוהר: איך אתה עושה את זה?

מכלוף מיקי זוהר: יש היום תכנית שיש במשטרת ישראל, הם שולחים קטינים לקנות אלכוהול בחנות, אם בעל החנות מעז ומוכר לקטין אלכוהול החנות שלו נסגרת לתקופה ארוכה, הוא מקבל צו סגירה ואז הוא נמנע מזה.

יעקב מרגי: בתקווה ש-.

מכלוף מיקי זוהר: אם אתם, גם הטוטו וגם הפיס, כמי שיש לכם את האמצעים הכלכליים, מייצרים גוף כלל ארצי שעושה פעולות אכיפתיות עם תוצאות ומסקנות ברורות ועם דוחות מסודרים שאתם תעבירו, אפילו כאן לחברי הוועדה, באמת להוכיח שתפסתם אנשים שעושים את זה, כי יש לא מעט שעושים את זה, אני חושב שהפתרון הזה הוא פתרון אידיאלי, הוא פתרון נבון, מבלי לפגוע באף אחד, לא במהמרים שרוצים להמר שיש להם את האפשרות והם מעל גיל 18 ולא בקטינים שנחשפים לזה.

מכלוף מיקי זוהר: מעבר לזה גם הרעיון ההסברתי הוא רעיון חשוב, אבל הרעיון האכיפתי הוא הפתרון הטוב ביותר.

יעקב מרגי: משטרת ישראל, אין לי לבקש אלא מה שיש לכם מנדט על פי החוק.

יעקב מרגי: השאלה היא מה נעשה על פי מה שיש לכם מנדט, ואם המנדט לא מספק ואנחנו רואים שההתמודדות, כנראה, לפי התופעה, היא לא בהצלחה, אולי בגלל מגבלות שהמחוקק לא נתן בידיכם, אנא פרוש לנו את הבעיה.

יעקב מרגי: בבקשה.

<יוסי כהן: אני אתייחס לנושא של הימורים בקרב בני נוער, אני אחלק את זה לכמה נושאים.

<יוסי כהן: אל"ף, מבחינת ההימורים של קטינים במקומות שיש להם היתר למכור, זאת אומרת אותם דוכנים שמוכרים את הווינר, פיס וכדומה, במסגרת הפעילות של משטרת ישראל אנחנו לא נחשפים לתופעה רחבת היקף של שימוש כזה שנעשה של מכירה, לא ידוע לנו.

<יוסי כהן: המספרים שאנחנו נתקלים בהם הם מספרים מועטים של מקרים כאלה.

<יוסי כהן: אני מזכיר שאותם מקומות קיבלו היתר על פי חוק למכור.

<יוסי כהן: אני יכול להעריך ואנחנו רואים את זה בנושאים אחרים, כמו נושא של אלכוהול ומה שהיה גם של סמי פיצוציות, שאותם בעלי עסקים ופי כמה וכמה כאלה שיש להם היתר על פי חוק, אני מעריך שהם נזהרים בזה.

<יוסי כהן: יש בזה פגיעה כלכלית.

יעקב מרגי: ההגרלות האלה מזוהות?

יעקב מרגי: אני פשוט לא מכיר, אדם נדרש להזדהות?

<קריאה: בתחנות לא.

יעקב מרגי: כשהוא ממלא הגרלה מסוימת, אין אמצעי זיהוי?

<יוסי כהן: אין אמצעי זיהוי, ויתרה מכך, הם משלמים במזומן.

<מירב ברנדפלד: חלק ממוצרי הפיס כן.

יעקב מרגי: חלק ממוצרי הפיס כן, וחלק לא?

<איתמר גלבפיש: למה, הכרטיס חכם?

יעקב מרגי: סליחה, אדוני?

<איתמר גלבפיש: משרד המשפטים.

יעקב מרגי: בסדר, תירשם.

יעקב מרגי: אני לא שמעתי את שאלתך, הפרוטוקול ודאי שלא.

<מירב ישראלי: אבל יש סמכות לבקש זיהוי, לפי החוק.

<יוסי כהן: יש מקרים, אנחנו יודעים, כי אנחנו נתקלים במקרים, שלקטין הולך בגיר לקנות עוד טופס.

<יוסי כהן: זאת אומרת - - -

יעקב מרגי: זה אנחנו מכירים מהסיגריות, אין לנו אלא להלין על הבגיר, הוא עצמו עובר את העבירה.

יעקב מרגי: אבל אנחנו לא רוצים לחשוב שיש מוכר על פי חוק ומוסמך וקיבל זיכיון ומוכר לקטין בגלל כדאיות כלכלית.

<יוסי כהן: אז אני אומר עוד פעם, אם היה מדובר בתופעה זה היה דבר שהיה גלוי וידוע לנו.

<יוסי כהן: אנחנו עושים פעילות בנושא הזה, בין היתר אני מזכיר שעושים פעילות בדברים אחרים ועל הדרך נתקלים גם בדברים כאלה.

<יוסי כהן: במה שנתקלים, מטפלים.

<יוסי כהן: התופעה הזו של מכירה על ידי אותם דוכנים היא לא תופעה רחבת היקף, לא ידוע לנו על תופעה, בוא נגיד ככה.

<יוסי כהן: זה בהיבט של מכירה של הימורים לקטין בניגוד לחוק גם במקומות שיש בהם היתר.

יעקב מרגי: והימורים לא חוקיים?

<יוסי כהן: בנושא של הימורים לא חוקיים אני מחלק את זה לשניים.

<יוסי כהן: יש את הדברים שידועים לנו, שאנחנו מטפלים בהם במסגרת, הן פעילות חשיפה והן פעילות שנתקלים בה במסגרת פעילות בשטח, דהיינו קטינים שמוצאים אותם כאשר הם מהמרים, משחקים בדרך כלל קלפים, באתרים, במקומות בילוי, בחלק מהמקרים גם בבתי ספר וכלפי זה אנחנו עושים אכיפה.

<יוסי כהן: יש תיקים, אני יכול להגיד שלא מדובר בכמות גדולה של תיקים, בסך הכול התופעה היא די קטנה.

יעקב מרגי: בוא אני אספר לך משהו, אתה יודע למה יש כמות קטנה של תיקים?

יעקב מרגי: גם אילוצים של סדרי עדיפויות.

יעקב מרגי: כשחבר התלונן שמתחת לבית שלו מתנהל מועדון הימורים מוסדר, שכל חברות המוניות ידעו ששם עושים את הפסקת הקפה הארוכה וכל נשות הנהגים ידעו שאת הכסף מבזבזים שם, אני לפחות שש שבע פעמים העברתי מסרים לתחנת המשטרה וזה המשיך לעבוד.

יעקב מרגי: השאלה איפה שמים את זה, בקדמת הבמה, עם כל האילוצים והמטלות הרבות שיש למשטרה.

<יוסי כהן: אני אומר, בנושא הזה עושים פעילות, בין אם זה מתבסס על סמך מידע מודיעיני, במידה שקיים, והן במסגרת פעילות בשטח.

<יוסי כהן: בתחום של נוער למשל יש לנו את בלשי הנוער שעושים פעילויות בנושא הזה.

<יוסי כהן: אם יש מידע אז הם מוכוונים על פי מידע לעשות פעילות בנושא.

<יוסי כהן: יש מקרים של הימורים שאנחנו נתקלים בהם גם בבתי ספר ומטפלים בזה.

<יוסי כהן: לעניין מה שאתה מדבר, הנושא של ההימורים, לדוגמה, אני יכול רק להגיד מילה אחת לגבי ההגדרה של משחקים אסורים, שם נקבע למעשה שזה תמורת כסף או שווה ערך לכסף או תמורת טובת הנאה, אבל יש שם אלמנט שמדבר על זה שהמשחק מתבסס יותר על העניין של מזל, בחלק המכריע, על פני מיומנות.

<יוסי כהן: למה אני אומר את זה?

<יוסי כהן: כי לפעמים בהיבט המשפטי יכולה להיות איזה שהיא בעיה מבחינת ההגדרה של משחק אסור.

<יוסי כהן: כידוע משחקי פוקר מתבססים חלקם על מיומנויות.

<יוסי כהן: זה כהערת אגב.

<יוסי כהן: לעניין הימורים באינטרנט.

<יוסי כהן: המשטרה עושה פעילות גדולה מאוד בנושא של הימורים, במה שנקרא הימורים באינטרנט, על כל המשתמע מכך, בין אם זה מעורבות של עבריינים כאלה ואחרים בהפעלה של אותם אתרים, אבל לא ניתן לערוך איזה שהוא כימות או לקבוע מה החלק של אותם קטינים שמהמרים.

יעקב מרגי: לאו דווקא קטינים.

יעקב מרגי: הדיון הקודם היה קטינים, הדיון היום מתמקד בהימורים הבלתי חוקיים.

יעקב מרגי: ההתמודדות שלכם עם אותם אתרי הימורים מספקת אותך?

יעקב מרגי: אתה יכול בכלל לפעול כנגדם?

<יוסי כהן: פועלים נגדם.

יעקב מרגי: אתה יכול לסגור אתר כזה?

<יוסי כהן: יכולים לסגור אתרים.

<יוסי כהן: יש משהו שמאפיין את אותם אתרים, שהם משנים צורה.

<יוסי כהן: לכל חלל שנוצר נכנס מישהו.

<יוסי כהן: אני מזכיר, חלק מאתרי ההימורים אלה אתרים שהשרתים לא נמצאים פה בארץ בכלל.

<יוסי כהן: זאת אומרת הנושא של האכיפה צריך להיות משולב.

<יוסי כהן: לגבי הפעילות שמתבצעת פה, מבצעים פעילויות, יש גם מקרים שמגיעים לבתי משפט, יש גם החלטות של בית משפט.

<יוסי כהן: יש מקרה מפורסם דווקא לגבי האתר שהופעל כאשר השרתים נמצאו במקום אחר ושם נקבע שלמעשה בגלל שמקצת מהעבירה בוצעה פה בארץ אז ניתן כן להגיש כתב אישום בנושא הזה.

<יוסי כהן: עושים פעילות ומתבצעת פעילות, לפעמים הפעילות היא לא ספציפית וישירה כלפי אותם אתרים, אלא היא במסגרת רחבה יותר.

<יוסי כהן: לדוגמה, אם מדובר בארגון פשיעה שחלק מהפעילות שלו זה הפעלה של אתרים, אז הפעילות היא באופן כולל.

יעקב מרגי: חבר הכנסת אלי כהן.

אלי כהן: תודה רבה לך, אדוני היו"ר.

אלי כהן: אני רוצה להתייחס לשתי נקודות.

אלי כהן: הנקודה הראשונה, על אף שאתה אמרת אותה אני לא חושב שאנחנו יכולים לעבור עליה לסדר יום, זה הנושא של ההימורים הבלתי חוקיים והממדים, כפי שהם אומרים, ואתה היטבת לציין זאת, אדוני היושב ראש, כלומר לא יכול להיות שהחלק הארי במדינת ישראל הוא בהימורים בלתי חוקיים.

אלי כהן: כאן יש אינטרס של המדינה, יש אינטרס של הזכייניות, גם של הטוטו וגם של הפיס, ואני חושב שיש כאן אוזלת יד גדולה מאוד, גם של המועצה להסדר ההימורים וגם של המשטרה.

אלי כהן: זה לא 10%, אנחנו שומעים ש-60%-70% זה הימורים בלתי חוקיים ואיפה שהוא עולם כמנהגו נוהג.

אלי כהן: אני אומר שוב, זה נכון לעשות את זה, אנחנו חייבים לעשות את זה מבחינה חוקית ויש לנו כאן אינטרס מבחינה כלכלית שזה יהיה מוסדר.

אלי כהן: לכן לבוא ולשמוע ש-70% הם לא תחת שליטה זה משהו שהוא בלתי סביר.

אלי כהן: אני חושב שבאמת צריך לבוא, לראות, להתייחס, וכאן גם המשטרה וגם המועצה הלאומית להסדר ההימורים בספורט חייבים לטפל בנושא הזה.

אלי כהן: התופעה הזאת והממדים שלה לא נכונים.

אלי כהן: אני חושב שבסופו של דבר כולנו נרוויח מזה.

אלי כהן: הדבר השני, לגבי בני נוער.

אלי כהן: גם כאן אני חושב שיש לצורך העניין סוגיה מסוימת שבה עוברים על החוק.

אלי כהן: אני רוצה לציין, סעיף 5(3) לתקנות הגנת הצרכן, בפרסומות ומקומות לקטינים מ-1991 אומר וקובע ואני מקריא, 'אין לעשות פרסומות המכוונות לעודד קטינים להשתתף בהימורים.

אלי כהן: הגופים המורשים לערוך הימורים אינם פונים בפרסומיהם לבני נוער, אינם משדרים פרסומות סמוך למשדרים המיועדים ספציפית לילדים ואינם מפרסמים בעיתונים של ילדים ובני נוער'.

אלי כהן: כלומר יש תקנה ספציפית שאומרת איסור לבני נוער.

אלי כהן: דובר כאן, בצדק, נושא האכיפה שצריך לבוא, אבל אני גם רוצה לדבר על נושא המניעה.

אלי כהן: כאן למעשה לצורך העניין אנחנו רואים שיש כאן עבירה על תקנות הגנת הצרכן.

אלי כהן: כלומר נכון שלא מפרסמים בעיתון, אבל אם מפרסמים בתוך בית ספר או בתוך מתנ"ס שקהל היעד שלו זה ילדים, קהל היעד של מי שנמצא ומבלה שם אלה בני נוער, אנחנו לא צריכים להתפלא שלאחר מכן הם הולכים לקיוסק הסמוך ומהמרים.

אלי כהן: אני חושב שאת הנקודה הזאת אתם צריכים לעקור מהשורש.

אלי כהן: עם כל הכבוד, זה לא הדוד סם מאמריקה שבא ותרם את אותם מיליוני שקלים ואנחנו צריכים לבוא ולהאדיר את שמו.

אלי כהן: הכסף הזה מגיע מהציבור הישראלי, הכסף הזה מגיע מאנשים והם לא צריכים את אותה הנצחה באותם מקומות של בני נוער וילדים.

אלי כהן: כאן אני אומר לכם, לאכוף את החוק, אתם לא מקיימים את החוק.

אלי כהן: כמעט בכל מתנ"ס, כמעט בכל בית ספר - - -

יעקב מרגי: מעבר לשלט בכניסה, בתוך המתנ"ס יש פרסומות סמויות?

אלי כהן: ברור, אם שמים לכם מתי הילדים באים לעשות חוג מחול או חוג מחשבים ויש להם וינר, אז הוא אומר 'תשמע, וינר זה - - -

יעקב מרגי: הוא מפרסם בתוך המתנ"ס?

אלי כהן: אני אומר שוב, צריך לבוא ולראות, קודם כל יש היכלי ספורט ויש מתקני ספורט, ואני אומר שוב, צריך באמת לבוא שתתייחסו לנקודה הזאת מכיוון שלי יצא לראות במספר מקומות שמיועדים לבני נוער שעיקר הייעוד שלהם זה בני נוער שיש את הפרסומות האלה.

אלי כהן: לכן, כפי שאמר היושב ראש, צריך לטפל בצד האכיפה, אבל צריך גם בצד המניעתי.

אלי כהן: כלומר לא לבוא ולדחוף להם שזה באמת משהו שהוא הכי טוב, כי אנחנו באמת רואים את ההשלכות.

אלי כהן: ואגב, המחקר שפורסם וממנו גם אני מתייחס, הוא גם מחקר של גוף אובייקטיבי, שזה מחקר שפורסם על ידי הכנסת, על ידי הממ"מ, כולכם כמובן יכולים אותו.

אלי כהן: כתבה אותו גב' אתי וייסבלאי שרשמה אותו.

אלי כהן: גם כאן התופעה של 30% מבני הנוער.

<יאיר שילה: אפשר לשאול מאיזה שנה?

<יאיר שילה: כי אנחנו עברנו על המחקרים.

אלי כהן: זה המחקר האחרון שלהם, הוא משנת 2009.

אלי כהן: אבל התקנה - - -

יעקב מרגי: זה אחרי 2005.

אלי כהן: אגב, החוק הוא משנת 1991 והחוק, למיטב ידיעתי, של תקנות הגנת הצרכן על פרסומות שמכוונות לקטינים, זה עדיין בתוקף.

אלי כהן: כלומר הנקודה הזאת לא השתנתה.

אלי כהן: הנקודה האחרונה, נשאל כאן לצורך העניין הסוגיה שעלתה על הזדהות כשמגיעים לקנות בקיוסקים, וצריך לבוא ולראות שגם במסגרת אתרי האינטרנט המורשים והחוקיים שבדיוק נבדקים, אני לא בדקתי את זה במקרה הזה, אבל לראות שיש הבהרה ברורה שכל מי שיכול להירשם ולהמר דרך האינטרנט באתרים החוקיים, גם שם שתהיה הבהרה שהוא חותם ויש תקנון ומפעילים את כל אותם מנגנוני הבקרה על מנת לראות שזה לא יהיה נער.

אלי כהן: תודה רבה, אלה שלוש הנקודות.

יעקב מרגי: מהניסיון והפרקטיקה של המציאות של החיים שלנו, שותפויות בין ארגונים קהילתיים וממשלתיים לבין המשטרה הצליחו.

יעקב מרגי: אפשר למנות את 'עיר ללא אלימות', את הסיירות המשותפות.

יעקב מרגי: רק בדיון הקודם דובר על אבטחה מדלגת בשיתוף של השלטון המקומי.

יעקב מרגי: אני חושב שצריך לבחון, ואנחנו כחברי כנסת, אלי, מירב, צריכים להרים את הכפפה הזו.

יעקב מרגי: אין ספק, לאור המצב הנוכחי, שבאמת רוב הכסף נמצא בלא חוקי, וזו לא בעיה של אמצעים כספיים.

יעקב מרגי: כשמדובר בטוטו ופיס אין בעיה של אמצעים כספיים, כי אתה יודע מה?

יעקב מרגי: גם אם יש ניצולת מלאה של כל הסל שמפעל הפיס מציע לרשויות המקומיות ויש ניצול מלא של תכניות הטוטו ולהשקיע בקהילה, תבוא אליי, אני אעשה לכם פריסה, אני יודע לחלק בשלוש ספרות, אני יכול לחלק להם לפריסה לשנים ונוכל ליישם גם את ההקמה של הזרוע המשולבת הזו.

יעקב מרגי: אני חושב שזו ברכה להקים זרוע משולבת שתתמקד כולה באכיפה.

יעקב מרגי: ההערכה שלי, עם כל הכבוד למשטרה, היא לא מסוגלת, כי כדי להצליח צריך גם יחידה ייעודית שיוזמת אך ורק את זה.

יעקב מרגי: אם לא, אז חכה לתלונה, חכה שמישהו יפנה תשומת לב, או איזה מגמה שתבצבץ לכם בלוח הבקרה.

יעקב מרגי: אבל זה לא שם בתופעות ובממדים כאלה.

יעקב מרגי: ואנחנו יודעים ואתם יודעים יותר טוב ממני, סביב התעשייה הזו הבלתי חוקית יש תעשיות נלוות, או שהתעשייה של ההימורים היא הנלווית למה שהם עושים.

יעקב מרגי: תגדירו את זה איך שאתם רוצים.

יעקב מרגי: אני חושב שצריך לטפל בזה בטיפול שורש ואנחנו נצטרך לחשוב ביחד, אולי התערבות חקיקתית פה, או שהממשלה תוביל.

יעקב מרגי: אבל אם אתם, ומשרד התרבות שומעים אותי כאן, לא תרימו את הכפפה הזאת יחד עם המועצה ויחד עם מפעל הפיס ואת המשטרה צריך לשפות, אם נטיל עליה משימה צריך גם מקורות מימון, צריך לעשות את השיתוף המשולש הזה כדי שתהיה יחידת אכיפה ש-24 שעות תנשום את זה, תישן על זה, תאכל את זה, תחשוב על זה.

יעקב מרגי: זה יהיה ייעודה, זה יהיה תפקידה.

יעקב מרגי: לומר לכם שנמגר את התופעה?

יעקב מרגי: לא, אבל נתמודד איתה.

יעקב מרגי: לפחות נתמודד.

יעקב מרגי: אין התמודדות, עם כל העבודה הטובה ומה שנעשה עד עכשיו, אין גם את הכלים לעשות עבודה מיטבית בתחום הזה.

יעקב מרגי: משרד האוצר, אני רוצה שתיתן לנו כיוון, אם אתה יודע, אם זו הפרקטיקה שלך.

יעקב מרגי: אני לא יודע איזו פונקציה אתה ממלא.

יעקב מרגי: בדיון הקודם נחשפנו, יש במועצה, אל תחייך, איציק, לראש אגף מרוצי סוסים.

יעקב מרגי: אני אומר לכם, מאז אני לא חי עם זה טוב.

יעקב מרגי: מחר-מחרתיים יבוא הלוטו, באמת, יכול להיות שקיבלתם את זה בתקופה שאני נבחר ציבור אבל זה ברח לי, אני הייתי נלחם על זה עד, לא רוצה לומר עד טיפת דמי ה - - - אבל נלחם בזה כי זה לא ייתכן.

יעקב מרגי: יכול להיות שהלוטו עכשיו מטיל עלינו יחידת אכיפה, חסר לי 80 מיליון ₪, אני רוצה שעכשיו תפתחו לי ערוץ הימורים נוסף.

יעקב מרגי: אני רוצה לדעת מה נוהל העבודה, מי קובע שאכן יש צורך אמיתי בכך.

יעקב מרגי: מחר הטוטו והפיס ירצו, חסר להם, יש להם גם שאיפות לבנות לנו פה אולמות קונגרסים הכי יפים בעולם, מי מודד נזק מול תועלת?

יעקב מרגי: מי מודד את החיוניות של זה בכלל?

<אלון מורגנשטיין: אני רפרנט המשרדים כלכליים בחשב הכללי.

<אלון מורגנשטיין: החשב הכללי אמון על היתר מפעל הפיס וזה האספקט שאני אתייחס אליו.

<אלון מורגנשטיין: אנחנו נותנים למפעל הפיס היתר, ההיתר הוא לחמש שנים והוא מאפשר למפעל הפיס לפעול במסגרת הזאת, המסגרת החוקית.

<אלון מורגנשטיין: לגבי אישור משחקים, דיברת על הסוסים, אז כשמפעל הפיס רוצה לאשר - - -

יעקב מרגי: הסוסים זה לא מפעל הפיס.

<אלון מורגנשטיין: לא, דיברת על הסוסים, אני אומר בהקשר הזה שכשמפעל הפיס רוצה לאשר משחק חדש, הוא צריך להגיע לחשב הכללי ולאשר את המשחק.

יעקב מרגי: מה נוהל העבודה סביב דבר כזה?

<אלון מורגנשטיין: כרגע המדיניות היא שלא מרחיבים את שוק המשחקים, לא אושרו משחקים חדשים בהיתר הנוכחי, שהוא משנת 2012.

יעקב מרגי: זה עוד טרי.

<אלון מורגנשטיין: זה לא שלא הוגשו, לא אושרו.

<אלון מורגנשטיין: גם במסגרת הזו הפיס הציג גידול מרשים ברווחים.

<אלון מורגנשטיין: לגבי החלק הקודם של הדיון, אכיפה ומניעה - - -

יעקב מרגי: לא, תחזור לסוסים, אל תברח.

<אלון מורגנשטיין: הסוסים זה במסגרת המועצה - - -

יעקב מרגי: המועצה לא כפופה אליכם?

<אלון מורגנשטיין: לא.

יעקב מרגי: מי מאשר?

יעקב מרגי: המועצה, תשכילו אותנו, ממי אתם מבקשים אישור?

<יאיר שילה: משר האוצר, שרת התרבות והספורט וועדת הכספים של הכנסת.

<יאיר שילה: צריך את האישור של שלושתם כדי - - -

יעקב מרגי: כל אחד בנפרד או שזה נעשה בפורום משותף?

<יאיר שילה: לא, קודם זה מאושר בדירקטוריון שלנו, אחרי זה פונים לשרים ואחרי זה, אם הם מאשרים, לוועדת הכספים של הכנסת.

יעקב מרגי: באיזה שנה אושר מרוץ הסוסים הזה?

<יאיר שילה: היו שני שלבים.

<יאיר שילה: התיקון לחוק שאפשר את זה הוא מ-2011, כמדומני - - -

<מירב ישראלי: התכנית היא מ-2013.

<יאיר שילה: אחר כך, אחרי שתוקן החוק לצורך הנושא הזה, אנחנו הבאנו את התקנות של המפעיל הזר וזה אושר בוועדת הכספים של הכנסת באמצע 2013, כמדומני.

<מירב ישראלי: צריך להגיד אולי שיש שני ערוצים, יש תכנית ישראלית והנושא של הסוסים זה היה תיקון שהיה ב-2011 - - -

יעקב מרגי: שהוא סדק מסוכן מאוד שיכול להכניס - - -

<מירב ישראלי: למעשה זה אימוץ של תכנית הימורים של מפעיל זר.

יעקב מרגי: כל צפי ההכנסות ממרוצי סוסים, כמה היה צפי ההכנסות?

<יאיר שילה: אני לא זוכר בעל פה.

יעקב מרגי: דובר על 80 מיליון, נכון?

<איציק לארי: לא, אנחנו סיימנו את 2014 בערך עם 300 מיליון ₪ הכנסות.

יעקב מרגי: רק ממרוצי סוסים?

<איציק לארי: מרוצי סוסים באנגליה ואירלנד.

<איציק לארי: האישור שלנו על אנגליה ואירלנד בלבד.

יעקב מרגי: בלעדיו, עכשיו, עם יד על הלב, בלי האישור הזה, הטוטו היה מתקיים?

<איציק לארי: ברור - - -

יעקב מרגי: עם כל הפרויקטים החיוניים והחיוביים שאתם עושים, הספורט לא היה נפגע, נכון?

<איציק לארי: יאמרו לך פה נציגי ספורט, המנדט שלנו, נציגי ציבור, אנחנו לא משני צידי המתרס, חשוב לי להדגיש.

יעקב מרגי: אל תרגיש ככה, אני לא נותן לך תחושה כזאת.

<איציק לארי: בדיוק, יגידו לך נציגי הספורט פה, ויש פה נציגי ספורט, שחסר עוד המון המון כסף לספורט הישראלי.

<איציק לארי: גם אלי מכיר את זה בכובעו כ - - -

יעקב מרגי: אם תמצא לי גוף במדינה שיגיד לך שהוא כבר לא צריך כסף אני אומר לך שסיימנו את התפקיד שלנו כנבחרי ציבור.

<איציק לארי: אז אני אומר, עדיין חסר לספורט כסף.

אלי כהן: איציק, מצוין, תכניסו את ההימורים הלא חוקיים וההימורים החוקיים ואז אני חושב שכולנו נהנה מזה.

<איציק לארי: לאחר דיון החליטו לתת לנו עוד כלים להילחם בהימורים הבלתי חוקיים וזה אחד הכלים שנתנו לנו, לאחר איזון מאוד - - - כמו שהוא אמר, בעלות מול תועלת, כולנו היינו - - -

יעקב מרגי: ראש עיריית אילת, נכון שהגעת לדיון בזה, אבל שמענו על קזינו באילת, לכן חשוב שתשב על השולחן, אתה חיוני לדיון הזה.

יעקב מרגי: אנחנו בהימורים עסקינן, אז בבקשה.

מאיר יצחק הלוי: אנחנו מהמרים על החיים שלנו.

יעקב מרגי: לא, אף אחד לא מהמר.

יעקב מרגי: ברוכים הבאים.

מאיר יצחק הלוי: אנחנו באנו לנושא אחר, אבל - - -

יעקב מרגי: בסדר, אנחנו מקדמים אתכם בברכה, לא נוותר עליכם.

אלי כהן: למרות שהם מאילת, אתה אומר...

<קריאה: שיגיד מה הוא הולך לבנות במתקני ספורט.

יעקב מרגי: איציק, סיימת?

<איציק לארי: כן, אורי ימשיך.

יעקב מרגי: אמר לך חבר הכנסת אלי כהן, כולנו שואפים להשקיע עוד ועוד בספורט ועוד ועוד בכל מיני מיזמים חברתיים חשובים.

יעקב מרגי: אפשר לקחת אותם, הכסף מצוי.

יעקב מרגי: אמרה ביושר נציגת מפעל הפיס שלהערכתה שני שליש מכלל ההכנסות נמצאים בלא חוקי.

יעקב מרגי: תשקיעו שם.

<איציק לארי: זו הערכת המשטרה.

<איציק לארי: אנחנו הסכמנו, גם מפעל הפיס, עד כמה שאני יודע, הבענו את הסכמתנו בהמשך למה שאמרת לממן יחידה משטרתית.

<איציק לארי: לנו אין אמצעי אכיפה, לממן יחידה משטרתית.

יעקב מרגי: אנחנו ניתן לכם את הפלטפורמה החוקית ואתם תיתנו את הפלטפורמה של האמצעים.

<איציק לארי: בדיוק, מצוין.

<איציק לארי: כדי שכל תפקידה של היחידה הזאת, כפי שציינת, יהיה להילחם, אל"ף, אכיפה, שיהיה גורם - - -

יעקב מרגי: אתה שומע, ברדוגו?

<איציק לארי: ובי"ת, מלחמה בהימורים הבלתי חוקיים.

<מירב ישראלי: ישנה בעיה של סמכות בחוק בעניין הזה של המימון?

<מירב ישראלי: חוק שלכם?

יעקב מרגי: לא, זה לא התקדם.

יעקב מרגי: היוזמה, זה לא חוק.

<מירב ישראלי: לא, הבעיה הייתה חוקית גם.

<אורי שפר: הנושא הזה של היחידה המיוחדת של המשטרה, מדובר בו כבר במשך מספר שנים.

<אורי שפר: כשהיה עוד חבר הכנסת לשעבר דוד צור כאן הוא ערך ישיבות תדירות כדי לראות איך הדוח שהוא חיבר מיושם.

<אורי שפר: אחת הנקודות המשמעותיות ביותר בדוח שלו היה פנייה למשטרה להקים את אותה יחידה.

<אורי שפר: בדיון שהייתי במטה הארצי, לפני יותר משנה - - -

יעקב מרגי: הוא לא יכול היה להביא חוק על הראש שלהם.

יעקב מרגי: אתה מבין למה.

<אורי שפר: לא דובר על חוק אז.

יעקב מרגי: אם אין ברירה נעשה עם החוק.

<אורי שפר: נכון, ולכן אני חושב שהכיוון שלך הוא מאוד - - -

יעקב מרגי: אז אולי, כבודו, כמשרד ממשלתי מרים את זה?

יעקב מרגי: תפנה לשרה, אני מוכן לסייע בידה.

<אורי שפר: אל"ף, בחפץ לב, ונראה איך אפשר באמת לקדם את זה.

יעקב מרגי: אנחנו פה נהיה לעזר.

<אורי שפר: אני שומע, באמת, אני שותף לדיונים בכנסת בשלוש-ארבע השנים האחרונות ותמיד עולה השאלה של היחידה, מתי היא תקום, מתי היא תתחיל לפעול נגד ההימורים הבלתי חוקיים.

<אורי שפר: ברגע שהדבר הזה יקום יהיה למשטרה ולכולנו כלי מאוד משמעותי, ייעודי, לטפל באחת המחלות הקשות ביותר של ההימורים הלא חוקיים בישראל ולהביא מזור חלקי גדול לנושא הזה.

יעקב מרגי: משרד המשפטים, בבקשה.

<איתמר גלבפיש: כמה דברים.

<איתמר גלבפיש: ראשית, רק להבהיר דבר מסוים לגבי סגירת מקומות ואתרי הימורים.

<איתמר גלבפיש: אני רוצה לתקן, אלא אם אני אלמד משהו ממש ממש חדש מהדברים שאמר נציג המשטרה, אין כיום סמכות לסגור אתרי הימורים בלתי חוקיים באינטרנט.

יעקב מרגי: אין לו.

<איתמר גלבפיש: אין.

<איתמר גלבפיש: הדבר הזה אמור להיות מוסדר במסגרת תיקון חקיקה שאמור להידון ממש בשבועות הקרובים בוועדת החוקה.

יעקב מרגי: באיזה סטטוס זה נמצא?

<איתמר גלבפיש: הכנה לקריאה שנייה ושלישית, הצעת חוק ממשלתית, זה אמור להיות בשבועות הקרובים בוועדת החוקה, זה עבר רציפות בכנסת הקודמת.

<איתמר גלבפיש: זה מסדיר, בין היתר, סגירת אתרי אינטרנט, בין היתר גם בעבירה של הימורים לפי חוק עונשין הימורים אסורים.

<איתמר גלבפיש: זה דבר אחד לגבי הימורים בלתי חוקיים באינטרנט.

<איתמר גלבפיש: דבר שני שאני רוצה להציג פה שעד עכשיו לא הוזכר בדיון, הוא נוגע יותר לסוגיית ההימורים החוקיים, אבל הוא רלוונטי בהקשר של בני הנוער.

<איתמר גלבפיש: לפני כמה שנים מונה צוות ממשלתי שנקרא צוות לגיבוש תכנית להסדרה ולפיקוח על ההימורים החוקיים בישראל.

<איתמר גלבפיש: הצוות הזה, שהוא צוות בין משרדי, שמונה בהחלטת ממשלה, הגיש טיוטת דוח לפני כשנה ועתיד בזמן הקרוב, אני מקווה בחודשים הקרובים, להגיש את הדוח הסופי אחרי הערות מהציבור.

<איתמר גלבפיש: חבריי כאן מכירים את זה, מפעל הפיס והמועצה להימורים בספורט.

<איתמר גלבפיש: זה גם בהקשר לדברים שאמר היושב ראש, היושב ראש דיבר על גוף, נקרא לזה שנלחם בהימורים הבלתי חוקיים, אבל בין היתר הדוח, כשהוא מתייחס להימורים חוקיים, וזו הפררוגטיביות שלו, להתייחס להימורים החוקיים, ההמלצה המרכזית שלו היא להעמיק את הרגולציה בתחום ההימורים החוקיים.

<איתמר גלבפיש: יש שם כל מיני המלצות לגבי עד כמה עמוקה הרגולציה, אם צריך להקים רגולטור חדש לחלוטין במקום הרגולטור - - -

יעקב מרגי: אין רגולציה.

יעקב מרגי: מי הרגולציה?

יעקב מרגי: בוא תאמר לי מי הרגולציה?

<איתמר גלבפיש: היום הרגולציה זה חברי שם שיושב במשרד האוצר.

יעקב מרגי: תשאל אותו אם נערכה איזה ביקורת אחת על ידי משרד האוצר.

<איתמר גלבפיש: כן, אני גם אגיד שכן.

יעקב מרגי: איזה סוג של ביקורת אתה עושה מול התחנות?

<אלון מורגנשטיין: קודם כל אנחנו דורשים ממפעל הפיס בהיתר למנות קצין ציות ולעשות ועדת בירורים, לעשות ביקורת של לקוח סמוי פעמיים לכל זכיין של הפיס.

יעקב מרגי: אתה יודע, בכל חברת תובלה יש קצין בטיחות ויש תאונות, לצערי הרב.

<אלון מורגנשטיין: אנחנו גם בעצמנו עשינו מכרז ובחרנו חברה שתעשה מטעמנו ביקורת של לקוח סמוי, עם דגשים שלנו, גם עם דגש ספציפי להימורי קטינים באמצעות נבדקים בעלי חזות נערית במגוון תחנות בכל הארץ.

<אלון מורגנשטיין: אנחנו כן יורדים לשטח ובוחנים וגם מיישמים ומטמיעים את הנושאים האלה בשיתוף עם מפעל הפיס.

יעקב מרגי: יש לכם יחידת אכיפה, יש לכם - - -

<איתמר גלבפיש: אבל היושב ראש צודק, זו הנחת המוצא של הדוח.

יעקב מרגי: אני לא מזלזל במה שאתם עושים.

יעקב מרגי: בדיני עבודה עד שלא הוקמה יחידת אכיפה שמטפלת בעבירות על דיני עבודה לא ראינו פירות.

יעקב מרגי: היום מעסיקים חוששים, חושבים פעמיים, כמו שהוא יודע שיש לו ביקורת מס הכנסה, כל מי שנכנס לו לעסוק יכול להיות שזה אחד שיבקש ממנו הסברים.

יעקב מרגי: עד שלא התחילה יחידת האכיפה הזו לעבוד, לא הייתה הרתעה ולא היו תוצאות.

<איתמר גלבפיש: כמו שאמרתי, היושב ראש באמת צודק.

<איתמר גלבפיש: הנחת המוצא של הדוח היא שהרגולציה היום היא לא מספקת וזה גם לא המקום הטבעי של המשרדים האלה להתחיל לעשות רגולציה ולא המשרדים של - - -

יעקב מרגי: ודאי.

<איתמר גלבפיש: לכן הדוח ממליץ להעמיק את הרגולציה.

<איתמר גלבפיש: יש מודלים מוצעים שלא נדון בהם כרגע, אבל להעמיק את הרגולציה.

<מירב ישראלי: הם עומדים לפרסם דוח סופי, נכון?

<איתמר גלבפיש: לא, טיוטת הדוח כבר פורסמה, היא נמצאת חופשי באינטרנט, אפשר לראות אותה, היא הופצה להערות הציבור.

<איתמר גלבפיש: הדוח, כבר אמרתי אותו לפרוטוקול, אפשר יהיה לראות את זה.

<איתמר גלבפיש: בחודשים הקרובים אמור להתפרסם הדוח במתכונתו הסופית.

<איתמר גלבפיש: בין היתר הדוח גם מתייחס לדברים שעלו פה בדיון, חששות לגבי קטינים בהקשר של ההימורים החוקיים, בין היתר העמקת הרגולציה על אופי המוצרים עצמם, שהגוף יוכל לייעץ לממשלה או לגורמים הרלוונטיים על אופי המוצרים עצמם, עד כמה הם ממכרים, מה כדאי ומה לא כדאי שיהיה, הוא גם יוכל לייעץ ולפקח על אופי הפרסומות של המוצרים האלה, כך שזה לא יעודד התמכרות, שזה לא יעודד לחיים טובים, אני אקרא לזה כך, שלא ייתן קונוטציות - - -

יעקב מרגי: אמרתי בדיון הקודם, הזמן היחיד שאני שומע רדיו זה בדרך מהנגב, כשאני בא לכאן, וזה מתחלק לשלושה ערוצים, רשת ב', גלי צה"ל, ובגילוי נאות, הערוצים החרדיים.

יעקב מרגי: אז כמה זה, שעה ומשהו?

יעקב מרגי: תאמין לי, אני יודע לדקלם את המנגינה של וינר וינר, חבל לך על הזמן.

יעקב מרגי: זה חודר, זה משכפל.

יעקב מרגי: כאילו יש אלטרנטיבה, יש עוד גוף שמהמרים איתו, בוא, על משחקי הכדורגל במדינת ישראל, או הליגות.

יעקב מרגי: אין, יש גוף אחד.

יעקב מרגי: תאמין לי, איציק לארי, קחו את היוזמה שלי, נהניתי, אני אומר בגילוי נאות - - - הלכתי לביקור הורים, כיבוד הורים, במוצאי שבת הלכתי וביקרתי את אמי אצל אחותי וראיתי תשדיר של מפעל הפיס.

יעקב מרגי: אצלי אני לא יכול לראות תשדיר, אין לי, אז ראיתי תשדיר של מפעל הפיס.

יעקב מרגי: היא עומדת, האמא עם הבת שלה, החמודה הזו, עם הצרכים המיוחדים, שהקימו בשבילה ובשביל בנות או ילדים דומים בדימונה מעון מותאם צרכים.

יעקב מרגי: כיף לא נורמלי, תאמין לי שזה עושה לי חשק אפילו לחדש עוד מנוי, למרות ש-40 שנה עברו ולא ראיתי שום דרישת שלום.

יעקב מרגי: אבל זה עושה חשק, אתה יודע שהכסף שלך הולך למקום - - - זה יותר מעודד מאשר שתשכנעו אותי ללכת להגריל.

יעקב מרגי: זה האדם המצוי, השפוי.

<איתמר גלבפיש: אלה פחות או יותר הדברים.

<איתמר גלבפיש: אני פחות מכיר את הנושאים של יחידת אכיפה ודברים כאלה - - -

יעקב מרגי: אתה לא מכיר כי אנחנו נצטרך להקים אותה בסיוע שלכם, ניתן להם את הכלים הנאותים.

<איתמר גלבפיש: אני אומר שזה גם אנחנו, זה גם כמובן המשרד לבטחון הפנים.

יעקב מרגי: ודאי.

יעקב מרגי: חברת הכנסת מירב בן ארי, שהנוער זה אחד ה - - -

מירב בן ארי: כן, האמת שאני יותר במקום של בני הנוער.

מירב בן ארי: למרות שזו ישיבת המשך, יש פה איש משרד החינוך?

מירב בן ארי: אוקיי, אז קודם כל אני חושבת שאנחנו כוועדה, בגלל שהמחקר האחרון היה ב-2009, אז אני מציעה לאדוני היושב ראש אולי להזמין מחקר של הממ"מ?

יעקב מרגי: חבל על הנייר ועל שעות המחקר, כי זה אותן תוצאות.

מירב בן ארי: אז דווקא לא, אני חושבת שזה יותר.

יעקב מרגי: החמיר?

מירב בן ארי: כן.

יעקב מרגי: חשבתי שאת אופטימית.

מירב בן ארי: לא, אני הבנתי אותך, אבל אני חושבת שהנושא הרבה יותר חמור.

מירב בן ארי: לפי מה שהיה שב-2009 הם טוענים שאין התמכרות, מה שלא נכון, אני יודעת כי הגעתי מעשר שנים של עבודה עם נוער בסיכון ואני יודעת שיש תופעה יותר רחבה, לכן אני ממליצה.

מירב בן ארי: כמובן אם לא, אני גם יכולה להזמין מחקר של הממ"מ, לדעת מה המצב בשנת 2015 בתוך בתי הספר מבחינת הימורים של בני נוער.

מירב בן ארי: אני יודעת שזה לא מה שהיה פעם.

מירב בן ארי: אגב, ב-2009, כשהיה את המחקר, העירייה היחידה שהתמודדה ועשתה תכנית להימורים לבני נוער זה עיריית הרצליה.

מירב בן ארי: במקרה המרכז של בני הנוער שלי היה בהרצליה, אז אני יודעת והייתי מעורה.

מירב בן ארי: מה שאני רוצה לשאול את משרד החינוך, ואם את יכולה להתייחס, כמובן האם יש תכנית בתוך בתי הספר שמתעסקת.

מירב בן ארי: אני יודעת שאז היה רק לכיתות ח', שני שיעורים, כמובן שזה טיפה בים, מה גם שרוב ההתמכרות והאפשרות גם לרכוש את הכרטיסים או את החיש גד זה הרבה יותר קל כשאתה נראה יותר בוגר.

מירב בן ארי: אז גם האם מ-2009 חל שינוי בתפיסה של מערכת החינוך לגבי הימורים של בני נוער וכמובן, בטח משרד הרווחה לא פה, אז אני אשמח אם הוועדה תוכל להפנות לנציג של משרד הרווחה להגיד לנו מה הטיפול שניתן לבני נוער שאנחנו יודעים שסובלים מהתמכרות להימורים.

מירב בן ארי: אני יודעת שהיה איזה שהוא טיפול בעניין.

מירב בן ארי: וגם עוד שאלה שאני רוצה להפנות לרווחה דרך הוועדה, אבל דווקא לנציגי המשטרה, הרי ידוע שפעילות כזו של הימורים, של בני נוער, בכלל הימורים כהימורים זו פעילות חשיפה, אתם קוראים לה, נכון?

מירב בן ארי: פעילות שבה אתם עושים מבצעים מיוחדים כדי לתפוס.

מירב בן ארי: זה לא כמו, חלילה, להבדיל, שקורית איזה שהיא עבירה אז מישהו מתלונן ואז אתם יודעים שמתבצעת עבירה, נכון?

מירב בן ארי: תקן אותי אם אני טועה.

יעקב מרגי: אני חושב שדווקא הם יותר שם מאשר בחשיפה.

מירב בן ארי: זהו, השאלה, אני שמעתי גם את הדברים שלך, האם אתה מרגיש שבשנים האחרונות פעילויות החשיפה הן בעוצמה הרבה יותר גבוהה, בשל באמת התופעה - - -

יעקב מרגי: ראיתי שאתה מהנהן כשהיא אמרה החמרה.

יעקב מרגי: בבקשה.

מירב בן ארי: אז אלה שלוש השאלות.

יעקב מרגי: מהנהן ב'לא', לא ב'כן'.

<יוסי כהן: אני אענה לגבי כמה דברים.

<יוסי כהן: אל"ף, לגבי העניין של המחקרים, יש לי השגות.

<יוסי כהן: אני לא יודע על מה מתבססים המחקרים, סליחה שאני אומר את זה, אני לא מכיר שום מחקר, גם לא ברמה האקדמית, שעליו אפשר להתבסס ולנתח את התופעה של קטינים שמהמרים.

<יוסי כהן: זה אחת, אני רואה שחשוב להזכיר את זה.

<יוסי כהן: שתיים, דיבר חבר הכנסת הנכבד לגבי הפן המניעתי.

<יוסי כהן: מבחינת המשטרה, כל הנושא של מניעה.

<יוסי כהן: לפני כשנה הוקם מערך של מניעה והסברה במשטרת ישראל שכפוף למחלקת הנוער.

<יוסי כהן: מערך המניעה הזה, נכון להיום בכל מחוז יש קצינת מניעה שבאמצעות רפרנטים שלה ביחידות אמונים ועובדים על כל נושא של מערך ההסברה של בתי הספר וגופים אחרים, עניינו כל הנושא של הסברה לבני נוער, נושא שבין היתר התחום של ההתמכרויות ועכשיו אנחנו עובדים על הנושא גם של ההתמכרויות בנושא של הימורים.

<יוסי כהן: הנושא הזה נכנס לתכנית העבודה.

מירב בן ארי: לתכנית הלימודים התכוונת?

יעקב מרגי: לא, תכנית העבודה של אותה קצינת מניעה.

<יוסי כהן: ובלי שום קשר לפעילות של משרד החינוך.

<יוסי כהן: זו תכנית בתיאום עם משרד החינוך, תכנית של קציני מניעה, הרפרנטים של מניעה, שנכנסים להרצאות בתוך בתי הספר ובמקומות אחרים ומעבירים - - -

יעקב מרגי: זה ברמת תחנה או ברמת מחוז?

<יוסי כהן: לא, זה ברמה הארצית, זה מתחיל ממחלקת נוער, דרך קציני המניעה המחוזיים, כאשר בכל תחנה, בכל יחידה, יש נכון להיום רפרנט, מישהו שממונה על התחום של מניעה והסברה.

יעקב מרגי: והוא מול בתי הספר?

<יוסי כהן: הוא עובד בתיאום ובשיתוף פעולה עם משרד החינוך קודם כל בנושא של הסברה ומניעה לבני נוער.

<יוסי כהן: זה בפן הזה.

מירב בן ארי: כמה בתי ספר יש לאדם אחד כזה?

<יוסי כהן: תלוי ב - - -

מירב בן ארי: כמה?

מירב בן ארי: במחוז תל אביב, כמה יש שמתעסקים ב - - -

<יוסי כהן: תלוי, כל רפרנט בתחום של התחנה שהוא יושב ובגזרה שלו.

<יוסי כהן: זה יכול להיות כמה בתי ספר.

מירב בן ארי: לא, אתה לא עונה לי לשאלה.

יעקב מרגי: זה כמה יישובים.

יעקב מרגי: תחנת באר שבע, לדוגמה.

מירב בן ארי: בתחנת באר שבע יש רפרנט אחד?

<יוסי כהן: אני מעריך, אני לא יודע להגיד לך בדיוק אם יש רפרנט אחד או יותר, אבל אני יודע שמתבצעת פעילות בתחום של ההסברה.

<יוסי כהן: אני לא יודע להגיד לך בדיוק בתחנת באר שבע ספציפית כמה רפרנטים כאלה יש.

מירב בן ארי: סתם, אני יכולה לקחת את תל אביב.

<יוסי כהן: אבל אני יכול להגיד שיש תכנית שמשלבת, מעבר לרפרנט הזה, גם גורמים אחרים.

<יוסי כהן: למשל יש תכנית של הרצאות של קצינים בכירים, למשל פיקוד של תחנת באר שבע יוצא להרצאות, כאשר עושים לו חלוקה, קובעים לו הרצאות בתחומים של מניעה והסברה לבתי ספר, לתלמידים, בתחומים שונים, בין היתר בתחום הזה של ההתמכרות.

מירב בן ארי: לא, זה לא מספיק.

מירב בן ארי: לא מספיק.

<יוסי כהן: דבר אחרון שאני רוצה לציין.

<יוסי כהן: נאמר פה שאני אמרתי בטעות לגבי סגירת אתרים.

<יוסי כהן: אני לא דיברתי על סגירת אתרים בלתי חוקיים, דיברתי על פעילות אכיפה, אמרתי שיש מקרים ש - - -

יעקב מרגי: שאלתי, אמרת לי כן.

<יוסי כהן: לא, אני התכוונתי שיש מקרים שאוכפים כלפי אותם אתרים של הימורים בלתי חוקיים, בין אם זה בחקירה והגשת כתבי אישום בסופו של דבר, ציינתי שאותם אתרים נסגרים, חלקם, ומשנים צורה, כדי לחדש את עצמם, מה שנקרא ולהמשיך את הפעילות.

<יוסי כהן: עוד פעם אני שב ואומר, וביררתי את זה גם, אני לא מכיר איזה שהוא מחקר ברמה, אפילו לא אקדמית, שיכול לבוא ולהציג נתונים ולנתח מעבר להערכות את הנושא אל"ף, של היקף ההימורים, ובי"ת, של חלקם של בני נוער - - -

יעקב מרגי: חבל שמשרד הרווחה לא נמצא פה, כי יכול להיות שאצלם זה מתנקז.

<יוסי כהן: כן, אבל משרד הרווחה יכול להגיד ממה שמוכר לו כקטינים שמופנים ומטופלים.

יעקב מרגי: יכול להיות.

יעקב מרגי: הלוואי שאין, אין לי אובססיה למצוא שיש, הלוואי שאין, אבל מי שיכול לתת לנו נתונים בקצה בסוף זה משרד הרווחה.

<עמירם הלוי: אני הייתי מבקש לחבר פה בין שני הנושאים, מצד אחד ההימורים של בני הנוער ומצד שני הפעילות שככל שאני מכיר, ואני הרבה שנים איש חינוך וספורט, אלה שעוסקים בספורט לא מהמרים, גם לא מעשנים סמים, דרך אגב.

<עמירם הלוי: לכן החשיבות פה, גם של הטוטו וגם של הפיס, במתן אפשרות לאותם ילדים לעסוק גם בפעילות חינוך בלתי פורמלית וגם בספורט, היא הדבר החשוב.

<עמירם הלוי: לצערי, כאזרח, אני הייתי שמח מאוד אם לא היו מפעלי הימורים במדינת ישראל.

<עמירם הלוי: אם הממלכה הייתה יודעת לתת את הסכומים שצריך לפיתוח - - -

יעקב מרגי: הם לא הוקמו בשביל לתת את הסכומים, שלא תטעה.

יעקב מרגי: הם לא הוקמו בשביל לתת את הסכומים למי שהם נותנים.

יעקב מרגי: הממלכה יודעת שאם לא יעשו משהו בהיתר, אם לא יהיה בהיתר יהיה באיסור.

יעקב מרגי: יש דברים שאין ברירה.

יעקב מרגי: אף אחד לא רוצה להמר, בכלל, הימורים זו מחלה, אבל מאחר שיודעים שיש צורך מסוים, אז על הדרך כבר ממנפים את ההכנסות.

יעקב מרגי: לפעמים צריך להזכיר להם שהם נועדו קודם כל בשביל ל - - - אבל בדרך כלל הם עושים את עבודתם נאמנה ואין ספק שיש להם תרומה חשובה.

יעקב מרגי: הם הוקמו כדי למסד דבר, אבל מה הועילו חכמים בתקנתם?

יעקב מרגי: שיש לנו מצד אחד גם הימורים חוקיים וענף משגשג של הימורים בלתי חוקיים.

יעקב מרגי: משרד החינוך, בבקשה.

<קרן רוט איטח: לעניין הנתונים, אני מצטרפת לדברים שנאמרו כאן מצד איש המשטרה לגבי מסד הנתונים.

<קרן רוט איטח: אנחנו לא מכירים מסד נתונים שמתייחס להיקף התופעה בקרב בני הנוער.

<קרן רוט איטח: מה שכן, ד"ר יוסי הראל פיש, שהוא מנהל התכנית של ארגון הבריאות העולמי בארץ, הוא יושב על מאגר הנתונים של קידום רווחה נפשית והתנהגויות סיכון, הבטיח להכניס את השאלות האלה לתוך הסקר הקרוב שיהיה, כך שתהיה לנו איזה שהיא התחלה - - -

יעקב מרגי: יש לי שאלה היוצאת מכך.

יעקב מרגי: בפרקטיקה של היומיום, של יועצת, מורה, מחנכת, מנהלת בית ספר, נתקלים בבעיה מסוימת אצל תלמיד, זה מדווח ברמה מסוימת?

יעקב מרגי: זה נכנס למאגר נתונים מסוים?

<קרן רוט איטח: תופעה של הימורים - - -

יעקב מרגי: בכלל, לאו דווקא הימורים.

יעקב מרגי: כשאומרים שאין מסד נתונים - - -

מירב בן ארי: אדוני, אין בהנחיות של משרד החינוך, תקני אותנו אם אנחנו טועים, הוראות כלשהן להתמודדות עם תופעות של הימורים של תלמידים במסגרת בית ספר או מחוצה לו.

מירב בן ארי: תגידי לי אם מ-2009 עד 2015 זה השתנה.

<קרן רוט איטח: השאלה למה את מתכוונת בהנחיות.

<קרן רוט איטח: יש הנחיות שמתייחסות באופן כללי להתנהגויות סיכון.

<קרן רוט איטח: סיפור של הימורים לא שונה מהתנהגויות סיכון אחרות.

<קרן רוט איטח: גם הימורים, כמו התנהגויות אחרות, כמו שימוש באלכוהול, שימוש בסמים, זו התנהגות של סיכון.

<קרן רוט איטח: במקרה הזה, כמו בכל מקרה אחר של התנהגות סיכון, ברגע שמעורב תלמיד שמגיע להנהלת בית הספר ואני מזכירה שסיפור של הימורים היא לא התנהגות שקלה לחשיפה, כי הרבה פעמים, כמו כל התנהגות שהיא לא מותרת על פי חוק, היא מאוד מוסווית, ברגע שיש ידיעה על הימורים נעשה שיתוף פעולה עם עובדי הרווחה, עם שוטר הקהילה או קצין הנוער ביישוב על מנת לייצר תכנית טיפולית לנער.

<קרן רוט איטח: הרבה פעמים, כשהדבר הזה מגיע זה מגיע במצב שהילד כבר מעורב עם התנהגות שלפעמים גם המשטרה צריכה להיות בתמונה.

<קרן רוט איטח: אלה ההנחיות שלנו.

<קרן רוט איטח: כמו בכל דבר אחר, כשקורה אירוע יש התכנסות של ועדה בית ספרית והפניה ושיתוף פעולה עם גורמי טיפול בקהילה.

<קרן רוט איטח: ברמה של המניעה, התכנים שלנו, אתם הזכרתם בדיון הקודם תכנית כישורי חיים.

<קרן רוט איטח: כן, התכנית כישורי חיים עוסקת בכל התכנים שתפקידם לחזק את הכוחות, לחזק את כישורי ההתמודדות.

<קרן רוט איטח: כמו בכל דבר אחר, זאת המטרה, בסופו של דבר לייצר שיח עם ילדים על המשמעות של החיים שלהם.

יעקב מרגי: כישורי חיים, כמה שעות שבועיות?

<קרן רוט איטח: שעה שבועית.

יעקב מרגי: בכל שכבה?

<קרן רוט איטח: כן, בכל שכבה.

מירב בן ארי: יש מערך שיעור שעוסק בהשלכות של הימורים?

מירב בן ארי: שאלה ממש פשוטה.

<קרן רוט איטח: כמו שציינת, יש מערך בכיתה ח', מערך ספציפי שמתייחס לטיפול של ההימורים.

<קרן רוט איטח: מה שכן אנחנו עושים, התחלנו בשנה שעברה ואנחנו ממשיכים השנה, זה להגביר את המודעות של אנשי חינוך לתופעת ההימורים.

<קרן רוט איטח: הרבה פעמים בסיפור של ההימורים יש חוסר ידיעה של המבוגרים לגבי התופעה, הרבה פעמים גם הורים שלא מודעים לתופעה, גם אנשי חינוך והמשימה שאנחנו לקחנו על עצמנו בשנה האחרונה וגם לקראת השנה הקרובה היא להגביר את המודעות של אנשי החינוך ולהתחיל לפתח חומרים בתחום.

מירב בן ארי: אוקיי, זו כבר בשורה שמ-2009 מביאה איזה שהוא שינוי.

מירב בן ארי: זאת אומרת אנחנו יכולים לעקוב אחרי זה כוועדת חינוך?

<קרן רוט איטח: בהחלט.

מירב בן ארי: בסדר, אדוני היושב ראש, שננהל מעקב אחרי - - -

<קרן רוט איטח: זה בתכנית העבודה שלנו.

מירב בן ארי: בסדר גמור.

יעקב מרגי: משרד התרבות, אנחנו נשמח אם נקבל תשובה אם אתם מתכוננים לעשות עבודת מטה להקמת גוף אכיפה, בשמחה אנחנו נעלה את זה.

יעקב מרגי: אם לא, נצטרך לעשות את זה במסגרת חקיקה פרטית.

מירב בן ארי: כן.

יעקב מרגי: אני מבקש את התשובה מכם.

יעקב מרגי: תעניינו את השרה.

יעקב מרגי: לי אין ספק שאם השרה - - -

<אורי שפר: זה עניין של המשרד לבטחון פנים.

<אורי שפר: נושא הקמת היחידה הוא בגדר האחריות של המשרד לבטחון פנים.

יעקב מרגי: נכון, אתה צודק, אמנם הספורט זה אצלכם, אבל זה יותר משרד האוצר ובטחון פנים, משפטים.

<אורי שפר: אנחנו נשמח כמובן לעזור ל - - -

יעקב מרגי: זו עמדת המשרד, שאתם תשמחו להקמת גוף כזה?

יעקב מרגי: אוקיי, היועצת המשפטית, את רוצה להוסיף משהו?

<מירב ישראלי: לא, רשמתי לי את כל הנקודות המשפטיות.

יעקב מרגי: אוקיי, אנחנו נסכם את הדיון.

יעקב מרגי: יש עוד מישהו שרוצה להתייחס, שרצה לדבר ולהוסיף?

<יאיר שילה: רק הערה קצרה, בדיוק על הנקודה האחרונה.

<יאיר שילה: בדוח מבקר המדינה האחרון נכתב שמי שמונע מהטוטו והפיס לממן יחידת משטרה כזו זה היועץ המשפטי לממשלה.

יעקב מרגי: בסדר, לכן אנחנו נקבל את המסמך ונראה מה אנחנו - - - תראה, בעיה משפטית נובעת מזה שלא הוסמכתם בחוק או שלא זה, ברגע שהמחוקק ייתן דעתו לכך לא תהיה מניעה.

יעקב מרגי: כרגע המחוקק לא נתן דעתו לכך, לכן יש לכם בעיה משפטית.

יעקב מרגי: לכן לא נבוא אליכם בטענות למה לא אכפתם, כי זה לא תחום האחריות שלך.

יעקב מרגי: אני מודה לכל מי שהשתתף בדיון ואין ספק שהדיון הזה משלים את הדיון הקודם.

יעקב מרגי: אני יצאתי מהדיון הקודם בתחושה של חסר משהו, לא הגענו לכלום.

יעקב מרגי: הבעיה הוצפה, הושמה על השולחן, עוד לא סיכמנו את נושא מרוץ הסוסים, זה יהיה כנראה בהידברות במשרד אצלנו.

יעקב מרגי: יש דברים שאני מפתח עליהם אובססיה, אז בואו נראה.

<קריאה: גם אצלנו.

יעקב מרגי: נדבר על זה.

יעקב מרגי: אוקיי.

יעקב מרגי: מסקנות הוועדה: הוועדה קוראת לוועדת החוקה לזרז את החקיקה לקריאה שנייה ושלישית בנושא סגירת אתרי אינטרנט להימורים בלתי חוקיים.

יעקב מרגי: הוועדה קוראת למשרדים הרלוונטיים, המשרד לבטחון פנים וכן משרד האוצר ומשרד המשפטים, לעשות עבודת מטה להקמת גוף אכיפה משותף למועצה להסדר ההימורים בספורט וכן למפעל הפיס, שיפעלו למנוע ולצמצם את התופעה של ההימורים הבלתי חוקיים.

יעקב מרגי: הוועדה שמעה בדאגה את ההערכות שיותר משני שליש מהכספים שמושקעים בהימורים הם בערוץ הבלתי חוקי, לעומת שליש שמנותב לערוצים החוקיים.

יעקב מרגי: הוועדה תוריד את טיוטת הדוח של משרד המשפטים.

יעקב מרגי: הוועדה מבקשת מהממ"מ, מרכז המחקר והמידע של הכנסת, להכין דוח מחקר מעודכן בנושא הזה, כפי שהיה ב-2009.

יעקב מרגי: הוועדה מבקשת ממשרד הרווחה, במידה שיש להם נתונים על תופעת ההתמכרות של בני נוער להימורים להגיש לוועדה.

יעקב מרגי: שוב, תודה לכולם, תם ולא נשלם.

יעקב מרגי: הישיבה נעולה.